Diari Oficial de la Generalitat Valenciana


Sumari del DOGV 8024, del 21-04-2017 (2017/3351)

ORDRE 5/2017, d'11 d'abril, de la Conselleria d'Habitatge, Obres Públiques i Vertebració del Territori, per la qual s'aproven les bases reguladores del Programa d'Ajudes al Lloguer d'Habitatges.
--------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2017/04/11/5/dof/vci/html**

### Dades del document

Número de DOGV
:   8024

Data del DOGV
:   21-04-2017

Secció del DOGV
:   I. DISPOSICIONS GENERALS

Número del document
:   2017/3351


Data del document
:   11-04-2017

Organisme emissor
:   Conselleria d'Habitatge, Obres Públiques i Vertebració del Territori

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria d'Habitatge, Obres Públiques i Vertebració del Territori
    * legislació

ORDRE 5/2017, d'11 d'abril, de la Conselleria d'Habitatge, Obres Públiques i Vertebració del Territori, per la qual s'aproven les bases reguladores del Programa d'Ajudes al Lloguer d'Habitatges. [2017/3351]  
PREÀMBUL  
  
La Generalitat, dins de la seua estratègia per a possibilitar l'accés i gaudi de l'habitatge a aquelles persones que més ho necessiten, ha pres mesures per a implantar línies d'ajudes que donen resposta als diferents supòsits, entre aquests el lloguer de l'habitatge.  
Dins d'aquesta línia d'acció, la Generalitat ha convingut amb l'Administració General de l'Estat la inclusió, entre les seues línies de subvenció, d'un programa d'ajudes al lloguer de l'habitatge, en relació amb el que estableix el Reial decret 233/2013, de 5 d'abril, pel qual es regula el Pla Estatal de Foment del Lloguer d'Habitatges, la Rehabilitació Edificatòria i la Regeneració i Renovació Urbanes, 2013-2016.  
  
La convocatòria realitzada en l'exercici 2015 va suposar un elevat interés per a la ciutadania que cada vegada s'inclina més per gaudir d'un habitatge en lloguer i en l'exercici 2016 se n'ha triplicat el nombre de sol·licituds.   
En conseqüència, i vista la publicació del Reial decret 637/2016, de 9 de desembre, que prorroga per un any el Pla estatal 2013-2016, s'entén oportuna i necessària la publicació d'aquesta ordre, que estableix les bases que regulen el Programa d'Ajudes al Lloguer d'Habitatges per a realitzar pròxima convocatòria en l'exercici 2017.  
La dotació de la línia pressupostària del Programa d'Ajudes al Lloguer es realitzarà inicialment amb fons de la Generalitat. Una vegada se subscriga el corresponent conveni, relatiu a la pròrroga del Pla estatal, entre la Generalitat Valenciana i el Ministeri de Foment, la dotació de la convocatòria podrà absorbir el finançament que s'acorde amb el Ministeri de Foment per al Programa d'Ajudes al Lloguer d'Habitatges.  
  
A més a més, es preveu concedir un percentatge a càrrec de la Generalitat Valenciana addicional al que puga finançar el Ministeri de Foment. Aquest percentatge addicional podrà arribar fins al 10 per 100 de la renda subvencionada.  
En relació amb la política de la competència de la Unió Europea, les ajudes que es convoquen no necessiten notificació o comunicació a la Unió Europea, per no falsejar o amenaçar de falsejar la competència, de conformitat amb el que estableix l'article 107 del Tractat de Funcionament de la Unió Europea.  
Així mateix, es fa constar que la present norma està inclosa com una de les iniciatives reglamentàries a tramitar per aquesta conselleria en el marc del Pla normatiu de l'Administració de la Generalitat 2017, aprovat per Acord del Consell de 17 de febrer de 2017.  
D'acord amb el que disposa l'article 129 de la Llei 39/2015, d'1 d'octubre, de procediment administratiu comú de les administracions públiques, en l'exercici de la potestat reglamentària l'Administració pública actuarà d'acord amb els principis de necessitat, eficàcia, proporcionalitat, seguretat jurídica, transparència i eficiència, i la present ordre en tot moment està subjecta als principis esmentats.  
  
En virtut de tot el que s'ha exposat anteriorment, emesos la totalitat dels informes preceptius, vists l'article 149.1.9 de l'Estatut d'Autonomia de la Comunitat Valenciana, la Llei 39/2015, d'1 d'octubre, de procediment administratiu comú de les administracions públiques, la Llei 38/2003, de 17 de novembre, general de subvencions; la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i la resta de normal de general i pertinent aplicació, oït el Consell Jurídic Consultiu, i en virtut de les facultats conferides per l'article 28.e, de la Llei 5/1983, de 30 de desembre, del Consell,  
   
  
ORDENE  
  
Article 1. Aprovació i objecte de les bases reguladores  
S'aproven les bases reguladores del Programa d'Ajudes al Lloguer d'Habitatges, el contingut de les quals consta en l'annex I a aquesta ordre.  
Serà objecte d'aquesta ordre facilitar l'accés i la permanència en un habitatge en règim de lloguer a les persones físiques en l'àmbit de la Comunitat Valenciana, en els termes que s'estableixen en el Pla Estatal de Foment del Lloguer d'Habitatges, la Rehabilitació Edificatòria i la Regeneració i Renovació Urbanes, 2013-2016.  
  
Article 2. Convocatòria   
El procediment d'atorgament de les ajudes regulades en les bases que s'aproven per mitjà de la present ordre s'iniciarà per mitjà de la resolució de convocatòria corresponent, l'aprovació de les quals queda supeditada en tot cas a l'existència de disponibilitat pressupostària.  
La dita resolució de convocatòria serà publicada en el Diari Oficial de la Generalitat Valenciana.  
  
  
DISPOSICIONS ADDICIONALS  
  
Primera. No incidència pressupostària  
L'aprovació d'aquesta ordre no té incidència en el pressupost de la Generalitat.  
  
Segona. Habilitació normativa  
La direcció general competent en matèria d'habitatge queda facultada per a dictar totes les instruccions i les resolucions que siguen necessàries per al desplegament i l'aplicació d'aquesta ordre.  
  
  
DISPOSICIÓ DEROGATÒRIA  
  
Única. Derogació normativa  
Queda derogada l'Ordre 6/2016, de 19 de maig, de la Conselleria d'Habitatge, Obres Públiques i Vertebració del Territori, per la qual s'aproven les bases reguladores del Programa d'Ajudes al Lloguer d'Habitatges i es convoquen les ajudes per al període 2016.  
  
  
DISPOSICIONS FINALS  
  
Primera. Normativa aplicable  
A més del que preveu aquesta ordre seran aplicables el Reial decret 233/2013, de 5 d'abril, pel qual es regula el Pla Estatal de Foment del Lloguer d'Habitatges, la Rehabilitació Edificatòria i la Regeneració i Renovació Urbanes, 2013-2016; la Llei 38/2003, de 17 de novembre, general de subvencions; el seu Reglament de desplegament aprovat per Reial decret 887/2006, de 21 de juliol; la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; la Llei de pressupostos de la Generalitat per a l'exercici 2017, i la resta de normativa de preceptiva aplicació.  
  
Segona. Entrada en vigor  
Aquesta ordre entrarà en vigor l'endemà de ser publicada en el Diari Oficial de la Generalitat Valenciana.  
  
València, 11 d'abril de 2017  
  
La consellera d'Habitatge, Obres Públiques  
 i Vertebració del Territori,  
MARÍA JOSÉ SALVADOR RUBERT  
  
  
  
ANNEX I  
Bases reguladores del Programa d'Ajudes al Lloguer d'Habitatges  
  
Primera. Objecte  
Les presents bases reguladores tenen com a objecte regular les ajudes en matèria d'habitatge a persones físiques, a fi de facilitar l'accés i la permanència en un habitatge en règim de lloguer. Es tramitaran a l'empara del que disposen les presents bases, per mitjà del procediment de concurrència competitiva, tant les ajudes corresponents al programa d'ajudes al lloguer del Pla Estatal de Foment del Lloguer, Rehabilitació i Renovació Urbana 2013-2016, com l'ajuda addicional de la Generalitat.  
Seran objecte d'aquestes ajudes, en els termes regulats en aquestes bases, les rendes d'arrendament meritades des de l'1 de gener de 2017. Els beneficiaris de les ajudes de la convocatòria 2016 podran sol·licitar ajudes a l'empara de la convocatòria de 2017 per a les rendes meritades després del període subvencionat en l'exercici anterior.  
  
  
Segona. Persones beneficiàries  
1. Podran ser persones beneficiàries de les ajudes previstes en la present ordre les persones físiques majors d'edat que tinguen tots i cada un dels requisits següents:  
a) Ser titular d'un contracte d'arrendament d'habitatge, formalitzat en els termes de la Llei 29/1994, de 24 de novembre, d'arrendaments urbans, en qualitat de persona arrendatària, amb duració mínima d'un any, amb menció expressa de la referència cadastral de l'habitatge i el pagament del lloguer del qual es realitze a través d'entitat financera.  
  
b) Que l'habitatge arrendat constituïsca la residència habitual i permanent de la persona arrendatària.  
c) Que els ingressos de les persones que tinguen el seu domicili habitual i permanent en l'habitatge arrendat, d'ara endavant ingressos de la unitat de convivència, consten o no com a titulars del contracte d'arrendament, siguen, en conjunt, inferiors al límit màxim d'ingressos que dóna accés a l'ajuda, establit en la base tercera.  
d) Que l'habitatge objecte del contracte d'arrendament ho siga per una renda igual o inferior als límits establits, en funció de la localitat d'emplaçament de l'habitatge, en la base quarta.  
2. Per a les ajudes que finança el Ministeri de Foment seran objecte de priorització les persones sol·licitants titulars del contracte que complint els requisits de l'apartat anterior, es troben incloses dins dels següents grups d'especial atenció:  
a) Estar afectades per procediments de desnonament, execució hipotecària o dació en pagament que hagen tingut lloc al llarg dels últims deu anys.  
b) Ser menors de 30 anys, tenint aquesta consideració les persones nascudes l'any 1986 i posteriors.  
c) Tinguen la condició de família monoparental amb fills, segons el que estableix el Decret 179/2013, de 22 de novembre, del Consell, pel qual es regula el reconeixement de la condició de família monoparental a la Comunitat Valenciana, sempre que no hi haja pensió compensatòria, ni segon progenitor que aporte ingressos.  
d) Famílies nombroses.  
e) Dones víctimes de violència de gènere.  
f) Víctimes del terrorisme.  
g) Persones amb diversitat funcional amb un grau de discapacitat igual o superior al 33 per 100.  
h) Joves extutelats.  
i) Persones inscrites en el Registre de Demandants d'Habitatge, tal com estableix l'article 6 de la Llei 2/2017, de 3 de febrer, de la Generalitat, per la funció social de l'habitatge de la Comunitat Valenciana.  
  
j) Persones a les quals s'haja reconegut la Renda Garantida de Ciutadania de la Comunitat Valenciana, de conformitat amb la Llei 9/2007, de 12 de març, de la Generalitat, durant el període corresponent a l'últim període impositiu amb termini de presentació vençut en el moment de la sol·licitud de l'ajuda al lloguer.  
3. Per al càlcul de l'ajuda addicional a càrrec de la Generalitat Valenciana seran objecte de priorització les unitats de convivència que es troben en situació d'especial vulnerabilitat, circumstància que haurà de ser acreditada pels serveis socials municipals. S'entendrà per situació d'especial vulnerabilitat aquella en què els titulars del contracte d'arrendament, inclosos en algun dels grups d'especial atenció, definits en l'apartat anterior, pertanguen a una unitat de convivència els ingressos ponderats de la qual siguen inferiors a una vegada l'Índex Públic de Renda d'Efectes Múltiples (IPREM).  
4. No podrà concedir-se l'ajuda quan la persona sol·licitant o alguna de les que tinguen la seua residència habitual i permanent en l'habitatge objecte del contracte d'arrendament es trobe en alguna de les situacions que a continuació s'indiquen:  
a) Ser persona titular del ple domini o usufructuària d'algun habitatge a Espanya. S'exceptuaran d'aquest requisit les persones que sent titulars d'un habitatge acrediten la no disponibilitat d'aquest per causa de separació o divorci o no puguen habitar-lo per qualsevol altra causa aliena a la seua voluntat.  
b) Que la persona arrendatària o qualsevol dels que tinguen el seu domicili habitual i permanent en l'habitatge, tinga parentiu en primer o segon grau de consanguinitat o d'afinitat amb la persona arrendadora de l'habitatge.  
c) Que la persona arrendatària o qualsevol dels que tinguen el seu domicili habitual i permanent en l'habitatge siga sòcia o partícip de la persona física o jurídica que actue com a persona arrendadora.  
d) No estar al corrent de pagament de les obligacions fiscals, tributàries i amb la Seguretat Social, o incomplir qualsevol altra condició de les assenyalades en la Llei 38/2003, de 17 de novembre, general de subvencions.  
  
Tercera. Còmput i límits d'ingressos  
1. Per a la determinació dels ingressos de la unitat de convivència, formada pel conjunt de persones que estan empadronades en un mateix habitatge, hi haja o no llaços familiars, als efectes de la seua valoració per a l'obtenció d'ajudes, caldrà ajustar-se al següent:  
a) Es partirà de les quanties de la base imposable general i de l'estalvi, regulades en els articles 48 i 49 respectivament, de la Llei 35/2006, de 28 de novembre, de l'Impost sobre la Renda de les Persones Físiques, corresponent a la declaració o declaracions presentades per la persona sol·licitant o per cada un dels membres de la unitat de convivència majors de 16 anys, relativa a l'últim període impositiu amb termini de presentació vençut, en el moment de la sol·licitud de l'ajuda corresponent.  
Si la persona sol·licitant no haguera presentat declaració i no es pogueren obtindre dades acreditatives dels ingressos, s'haurà d'aportar, en funció de la situació en què es troben:  
- Justificant de vida laboral.  
- En el cas de desocupació, certificat expedit pel Servei Valencià d'Ocupació i Formació, amb indicació dels ingressos percebuts durant l'últim exercici fiscal vençut.  
- En el cas de pensió de jubilació, d'incapacitat permanent, d'invalidesa, viudetat, orfandat o altres, prestació de serveis socials o qualsevol altre tipus d'ajuda econòmica, haurà d'aportar certificat emés per l'organisme competent, amb indicació dels ingressos obtinguts durant l'últim exercici fiscal vençut.  
- Declaració responsable sobre els ingressos de l'últim exercici fiscal vençut, als efectes de determinar els ingressos reals de la persona sol·licitant de l'ajuda.  
Tot l'anterior sense perjuí que es puga aportar qualsevol altra justificació dels ingressos admesa en dret.  
Quan no s'aporte cap acreditació d'ingressos excepte la declaració responsable, es prendrà com a import mínim d'aquests l'import equivalent a la renda anual que figura en el contracte d'arrendament.  
  
b) La quantia resultant serà ponderada per mitjà de l'aplicació d'un coeficient multiplicador únic, comprés entre 0,70 i 1, atesa la ubicació de l'habitatge i al nombre de membres de la unitat de convivència. El dit coeficient resulta de la multiplicació del coeficient associat al nombre de membres en la unitat de convivència (eix horitzontal) amb el coeficient associat a la ubicació (eix vertical) de la l'habitatge o actuació protegida. La taula adjunta indica ja el resultat del dit producte.  
  
La relació de municipis i la seua adscripció a cada ATPMS (Àmbit Territorial de Preu Màxim Superior) s'adjunta com a annex II a aquesta ordre.  
  
  
Quan es tracte de famílies amb persones en situació de dependència o famílies amb menors a càrrec seu, es considerarà integrada la unitat de convivència pels membres que corresponguen, i se'n sumarà un més per cada membre dependent o menor.  
c) La quantia resultant es denominarà IUC Ingressos de la Unitat de Convivència.  
2. Límit d'ingressos.  
El límit màxim d'ingressos de la unitat de convivència (LIUC), que permet l'accés a l'ajuda, s'expressarà en nombre de vegades la quantia anual de l'Índex Públic de Renda d'Efectes Múltiples (IPREM) i es determinarà d'acord amb les regles següents:  
a) Si la unitat de convivència està composta per una sola persona adulta:  
- La quantia de l'IPREM es multiplica per 1.  
b) Si la unitat de convivència està composta per dos o més persones:  
  
- La primera persona adulta computa 1 vegada l'IPREM.  
- Cada persona addicional de 14 anys o més computa 0,5 vegades l'IPREM.  
- Cada persona addicional menor de 14 anys computa 0,3 vegades l'IPREM.  
Per a establir la prioritat de les persones sol·licitants, es tindrà en compte el resultat d'aplicar la fórmula següent:   
  
1 - IUC  
 CLIUC  
  
  
Sent:  
IUC = Ingressos, en euros, de la unitat de convivència.  
CLIUC = Quantia, en euros, del límit màxim d'ingressos de la unitat de convivència que permet l'accés a l'ajuda.  
  
3. Excepcionalment, si les sol·licituds presentades en una convocatòria, que complisquen els límits d'ingressos del punt anterior d'aquest article, requereixen una dotació d'ajudes inferior als fons disponibles, podran resultar beneficiàries de les ajudes a càrrec del Ministeri de Foment, les unitats de convivència els ingressos de les quals, ponderats d'acord amb l'apartat 1, encara que siguen majors que els límits que permeten l'accés a l'ajuda, no superen 3 vegades l'IPREM, a les quals s'aplicarà els criteris de priorització establits en les presents bases.  
  
Quarta. Delimitació d'àrees i límits de l'import de la renda de la l'habitatge  
1. En funció de la localitat en què estiga situat l'habitatge, s'aplicaran els límits corresponents a l'import màxim de la renda de l'habitatge. Per a això es tindrà en compte l'Ordre VIV/946/2008, de 31 de març, per la qual es declaren els àmbits territorials de preu màxim superior per a l'any 2008, als efectes del Reial decret 801/2005, d'1 de juliol, i el Decret 82/2008, de 6 de juny, del Consell, relatiu a actuacions protegides en matèria de plans d'habitatge, o normativa que els substituïsca. L'esmentada relació de municipis s'adjunta com a annex II a aquesta ordre.  
2. No podran ser objecte d'ajuda els habitatges l'arrendament dels quals supere algun dels límits de la taula següent:  
  
Zona Import anual Import mensual  
ATPMS A-1: València 6.000 - 500 -  
ATPMS A-2: Alacant i Castelló de la Plana 5.400 - 450 -  
ATPMS B 5.400 - 450 -  
ATPMS C-1 I C-2 4.800 - 400 -  
ATPMS A 4.200 - 350 -  
  
  
Si en el contracte d'arrendament s'inclogueren annexos com a garatge o traster, i el preu de cada un d'aquests no estiguera desglossat i figurara en el contracte únicament l'import global, als efectes de la comprovació de l'import màxim del preu anterior, es valoraria l'import de l'habitatge com el 80 per 100 del preu total del contracte quan aquest incloga l'habitatge i garatge, 95 per 100 quan el contracte incloga l'habitatge i traster, i 75 per 100 quan el contracte incloga l'habitatge, garatge i traster.  
Si en el contracte d'arrendament s'inclogueren les despeses de comunitat i el seu preu no estiguera desglossat i figurara en el contracte únicament l'import global, als efectes de la comprovació de l'import màxim del preu anterior, es valoraria l'import de les despeses de comunitat com el 2 per 100 de l'import del preu de l'habitatge.  
  
Cinquena. Sol·licituds i documentació  
1. La presentació de la sol·licitud de l'ajuda presumeix l'acceptació incondicionada de les bases de la convocatòria i de les condicions, requisits i obligacions que s'hi contenen.  
2. A la sol·licitud s'adjuntarà la documentació que s'indica a continuació:  
a) Còpia del document nacional d'identitat de la persona sol·licitant i la resta de membres de la unitat de convivència majors de 16 anys i en cas de persones estrangeres el número d'identificació d'estranger, permís de treball i residència en vigor. No s'exigirà el permís de residència als que estiguen exclosos d'aquesta obligació d'acord amb el que estableix la legislació estatal.  
b) Volant únic d'empadronament que acredite, en data la sol·licitud, les persones que tenen el seu domicili habitual en l'habitatge objecte del contracte, als efectes de determinar la unitat de convivència. El document haurà de ser únic per l'habitatge, incloent-hi a totes les persones que hi figuren empadronades.  
c) Còpia del contracte d'arrendament de l'habitatge, amb menció expressa de l'import del lloguer, de la referència cadastral individualitzada de l'habitatge, de la duració mínima d'un any i del compte bancari del pagament del lloguer, formalitzat en els termes de la Llei 29/1994, de 24 de novembre, d'arrendaments urbans, firmat per la part arrendadora i arrendatària en totes les pàgines. En cas d'haver-hi més d'un contracte consecutiu en el període subvencionable, s'aportaran tots.  
  
d) Còpia del rebut bancari de l'últim pagament del lloguer efectuat.  
e) Imprés de domiciliació bancària degudament emplenat amb la designació el compte en què es farà l'ingrés de les ajudes.  
f) Declaracions responsables i autoritzacions subscrites per cada un dels membres de la unitat de convivència major de 16 anys, en model normalitzat.  
Les dades de caràcter personal, econòmic, tributari o patrimonial de cada un dels membres de la unitat de convivència major de 16 anys seran comprovades per l'administració en el marc de col·laboració establit amb les distintes administracions i entitats. Per a això serà necessari que tots els majors de 16 anys aporten autorització perquè la Direcció General d'Habitatge, Rehabilitació i Regeneració Urbana puga sol·licitar la informació de caràcter tributari, econòmic o patrimonial que fóra legalment pertinent, en el marc de la col·laboració establida amb l'Agència Estatal d'Administració Tributària, els centres de gestió cadastral i cooperació tributària, el Col·legi de Notaris i Registradors o amb altres administracions públiques. D'acord amb el que estableix la Llei orgànica 15/1999, de 13 de desembre, de protecció de dades de caràcter personal, la utilització de les dades esmentades no podrà servir a un fi diferent del procés de selecció de les persones adjudicatàries d'ajudes.  
Així mateix, la declaració responsable contindrà els punts següents:  
- No ser persona titular del ple domini o usufructuària d'algun l'habitatge a Espanya per qualsevol títol legal. Els que sent titulars d'un habitatge no disposen d'aquest per causa de separació o divorci o no puguen habitar-lo per qualsevol altra causa aliena a la seua voluntat, hauran d'acreditar-ho documentalment.  
- No tindre parentiu en primer o segon grau de consanguinitat o d'afinitat amb la persona arrendadora de l'habitatge.  
- No ser persona sòcia o partícip de la persona física o jurídica que actue com a part arrendadora.  
- Compliment dels requisits establits per la Llei 38/2003, de 17 de novembre, general de subvencions, per a poder ser beneficiari d'una subvenció.  
3. En el cas d'inclusió en algun dels grups d'especial atenció, s'assenyalarà la dita circumstància en l'imprés de sol·licitud, i l'Administració comprovarà d'ofici els extrems mencionats. Quan no es tinga accés per via telemàtica a la informació necessària, per a justificar la inclusió en algun dels grups d'especial atenció, s'haurà de presentar la documentació següent:  
a) Sol·licituds presentades per persones afectades per procés de desnonament, execució hipotecària o dació en pagament: la documentació bancària o judicial que així ho acredite.  
b) Sol·licituds presentades per persones menors de 30 anys, tenint aquesta consideració les persones nascudes l'any 1986 i posteriors: l'edat quedarà acreditada amb el document nacional d'identitat de la persona sol·licitant, en cas de persones estrangeres amb el permís de residència en vigor.  
c) Sol·licituds presentades per persones que tenen la condició de família monoparental: còpia del títol col·lectiu o carnet individual o títol de família nombrosa expedit segons el que estableix el Decret 179/2013, de 22 de novembre, del Consell, pel qual es regula el reconeixement de la condició de família monoparental a la Comunitat Valenciana.  
  
d) Sol·licituds presentades per unitats de convivència que constituïsquen família nombrosa: còpia del títol de família nombrosa.  
e) Sol·licituds presentades per dones víctimes de violència de gènere: documentació que acredite fefaentment la dita circumstància.  
  
f) Sol·licituds presentades per víctimes del terrorisme: documentació que acredite fefaentment la dita circumstància.  
g) Sol·licituds presentades per persones amb diversitat funcional amb un grau de discapacitat igual o superior al 33 per 100: Certificat de l'Institut Nacional de la Seguretat Social que acredite aquest aspecte o una altra documentació acreditativa de la dita circumstància.  
h) Sol·licitades per joves extutelats: documentació que acredite fefaentment aquesta condició.  
i) Les sol·licituds presentades per persones inscrites en el Registre de Demandants d'Habitatge les comprovarà d'ofici la conselleria competent en matèria d'habitatge.  
j) Sol·licituds presentades per persones beneficiàries de la Renda Ciutadana Garantida: còpia de la resolució de concessió de l'ajuda emesa per la conselleria competent.  
4. Per a sol·licitar l'ajuda addicional a càrrec de la Generalitat Valenciana per a situacions d'especial vulnerabilitat, la persona sol·licitant assenyalarà aquesta circumstància en el model de sol·licitud. Per a la seua comprovació l'òrgan instructor determinarà tal circumstància per mitjà de la documentació que conste en l'expedient i comunicarà la relació de les possibles persones beneficiàries de l'ajuda complementària als serveis socials municipals de la localitat on se situe l'habitatge, perquè aquests informen respecte d'això.  
A aquest efecte, els serveis socials municipals disposaran d'un termini de 10 dies per a emetre el corresponent informe en model normalitzat; transcorregut el dit termini sense haver rebut contestació expressa, s'entendrà que ha sigut objecte d'un informe en sentit negatiu dels serveis socials municipals.  
  
Sisena. Presentació de sol·licituds  
1. Les sol·licituds es presentaran en el termini i lloc que especifique la resolució de convocatòria corresponent.  
2. El procediment de concessió de les ajudes serà el de concurrència competitiva, i el seu inici es farà d'ofici, per mitjà de la resolució de convocatòria de les ajudes.  
  
3. La sol·licitud d'ajuda haurà d'acompanyar-se de la documentació establida en la base anterior i es tramitarà emplenant el formulari corresponent que estarà disponible en la seu electrònica de la Generalitat, portal gva.es.  
4. La sol·licitud es podrà presentar telemàticament o de manera presencial, per mitjà de formulari emplenat electrònicament i no s'admetran els formularis emplenats d'una altra manera.  
a) Si es disposa de certificat digital, emplenant electrònicament la sol·licitud en el termini establit per a sol·licitar les ajudes en la convocatòria.  
b) Si no es disposa de certificat digital, s'emplenarà electrònicament el formulari i s'imprimirà el justificant. Aquesta informació quedarà emmagatzemada en les bases de dades corresponents. El justificant constituirà l'imprés de sol·licitud, que juntament amb la documentació corresponent, s'haurà de presentar per registre d'entrada.  
Es podrà accedir al formulari per a l'emplenament des del portal gva.es, per la qual cosa estarà accessible des de qualsevol punt amb accés a internet. A més, els serveis territorials d'Habitatge i Rehabilitació oferiran un punt d'accés a internet. Per a aquells casos en què ho requerisquen, es podrà facilitar ajuda per part dels serveis territorials, per mitjà de cita prèvia.  
5. Es podrà emplenar electrònicament el formulari i imprimir el justificant, només per als casos de tramitació sense firma digital, abans de la publicació de la convocatòria, possibilitant que les dades dels sol·licitants queden emmagatzemades en les bases de dades.  
6. Posteriorment, una vegada obert el termini de presentació de les sol·licituds per mitjà de la publicació de la resolució de convocatòria de les ajudes, s'haurà de presentar en els registres habilitats, i preferentment en les seus dels serveis territorials d'Habitatge i Rehabilitació, o en qualsevol altre registre establit per la Llei de Procediment Administratiu Comú de les Administracions Públiques, el justificant acompanyat de la documentació corresponent.  
Si no es presenta el justificant acompanyat de la documentació complementària per registre d'entrada, en el termini de sol·licitud establit en la resolució de convocatòria, es considerarà que la sol·licitud no ha sigut presentada.  
7. La sol·licitud de les ajuda implicarà l'autorització dels interessats perquè l'Administració de la Generalitat puga procedir al tractament de les dades de caràcter personal en la mesura que siga necessària per a la gestió de les ajudes, tot això de conformitat amb el que estableix la Llei orgànica 15/1999, de 13 de desembre, de protecció de dades de caràcter personal, i les seues normes de desplegament.  
  
Setena. Import i criteris d'adjudicació de les ajudes que es financen pel Ministeri de Foment en el marc de la pròrroga del Pla Estatal 2013/2016  
1. Import de l'ajuda  
L'import de l'ajuda podrà arribar fins al 40 per 100 de la renda anual a satisfer pel lloguer de l'habitatge habitual i permanent, amb els límits màxims establits en la base quarta.  
2. Criteri d'adjudicació  
A) Es concediran les ajudes fins a esgotar l'import màxim disponible. Per a determinar la prioritat dels sol·licitants, es tindran en compte dos criteris:  
a) El nivell d'ingressos, que es determinarà com el resultat de la següent fórmula, de conformitat amb el que estableix la base tercera: 1- (IUC/CLIUC)  
b) La possible inclusió de les persones sol·licitants titulars del contracte d'arrendament en algun dels grups d'especial atenció definits en la base segona, apartat 2.  
L'adjudicació es farà, per a les sol·licituds que hagen obtingut en l'apartat a una puntuació compresa entre 1 (màxima puntuació possible) i 0 (mínima puntuació possible) prioritzant, aquelles sol·licituds incloses en l'apartat b per ordre decreixent de la puntuació obtinguda, tenint cada una d'aquestes una puntuació d'1 als efectes de baremació, puntuació acumulativa en els supòsits de concurrència de dos o més grups d'especial atenció.   
Una vegada atés aquest grup, caldrà ajustar-se a la resta de sol·licituds per ordre decreixent de la puntuació obtinguda en l'apartat a.  
B) Sense perjuí de la prioritat establida en aquesta ordre i en el citat Reial decret 233/2013, de 5 d'abril, que regula el Pla Estatal 2013-2016, en el cas que les sol·licituds presentades en una convocatòria, complint els límits d'ingressos del punt anterior, requerisquen una dotació d'ajudes superior als fons disponibles, i diverses sol·licituds hagueren obtingut igualtat de puntuació, als efectes del desempat, primarà la sol·licitud presentada en data anterior, i en el cas de les presentades en el mateix dia, primarà aquella amb el número més baix de registre d'entrada.  
  
C) Excepcionalment, si les sol·licituds presentades en una convocatòria, que complisquen els límits d'ingressos de l'apartat 2 de la base tercera, requereixen una dotació d'ajudes inferior als fons disponibles, podran resultar beneficiàries de les ajudes que es financen pel Ministeri de Foment les unitats de convivència els ingressos de les quals, encara que siguen majors que els límits que permeten l'accés a l'ajuda, no superen 3 vegades l'IPREM, a les quals s'aplicarà els criteris de priorització establits en les presents bases.  
  
Huitena. Import i criteris d'adjudicació de l'ajuda addicional finançada per la Generalitat  
1. Import de l'ajuda  
L'import de l'ajuda podrà arribar fins al 10 per 100 de la renda anual a satisfer pel lloguer de l'habitatge habitual i permanent, amb els límits màxims establits en la base quarta. Aquesta ajuda serà addicional a la que es finance a càrrec de la del Ministeri de Foment.  
2. Criteri d'adjudicació  
Es concediran les ajudes fins a esgotar l'import màxim disponible. Per a determinar la prioritat dels sol·licitants, tenint en compte les dades utilitzades per a aplicació dels criteris assenyalats en la base anterior, les ajudes addicionals de la Generalitat s'adjudicaran exclusivament a persones sol·licitants titulars del contracte d'arrendament la unitat de convivència de les quals es considere d'especial vulnerabilitat per trobar-se en risc d'exclusió social, tal com es defineix en la base segona, i així s'acredite de conformitat amb el que disposa la base cinquena.  
  
  
Novena. Termini d'abonament de les ajudes  
Les ajudes s'abonaran periòdicament amb la justificació prèvia del pagament del lloguer, i es percebrà per mesos complets, per l'import proporcional a l'import anual que corresponga, i es concediran per un termini de dotze mesos o fins a la finalització del contracte d'arrendament.  
Si el contracte finalitza abans d'haver transcorregut el període de dotze mesos inicialment aprovat, i abans de la finalització del contracte l'interessat n'aporta la pròrroga, s'abonaran les ajudes corresponents a la resta de mesos fins a completar el període de dotze mesos.  
En tot cas, la data límit del període pel qual es pot percebre aquesta ajuda serà el 31 de desembre de 2017, independentment que no s'haguera arribat al termini màxim de duració de la subvenció.  
  
  
Deu. Tramitació i resolució del procediment  
1. Es delega en la persona titular de la direcció general competent en matèria d'habitatge, la competència per a dictar la resolució de les ajudes. La resolució indicarà expressament que s'adopta per delegació i es considerarà dictada per l'òrgan delegatori, i esgota la via administrativa.  
  
La resolució es dictarà a proposta d'un òrgan col·legiat, que estarà integrat per les persones titulars de la Subdirecció General d'Habitatge i Regeneració Urbana; cap del Servei de Planificació Econòmica i Regeneració Urbana; cap del Servei de Coordinació d'Habitatge, i caps dels serveis territorials competents en matèria d'habitatge.  
  
La tramitació dels expedients correspondrà als serveis territorials d'Habitatge i Rehabilitació, en el seu àmbit d'actuació.  
2. Una vegada tancat el termini de presentació de sol·licituds, revisada la documentació presentada, es publicarà en el portal de www.gva.es la llista provisional de sol·licitants admesos i el d'exclosos amb la indicació del motiu d'exclusió. Els sol·licitants que hagen facilitat un número de telèfon mòbil podran ser avisats de la publicació de la llista provisional per mitjà de missatge de text SMS.  
La publicació en el portal de www.gva.es, substituirà la notificació individual, d'acord amb el que preveu la legislació reguladora del procediment administratiu comú.  
Els sol·licitants exclosos disposaran d'un termini de 10 dies hàbils, comptadors des de l'endemà de la publicació de la llista provisional en el portal de www.gva.es per a formular al·legacions, completar o esmenar la sol·licitud i/o documentació.  
3. Completada la documentació, les sol·licituds presentades que complisquen els requisits exigits, s'ordenaran de major a menor puntuació, atesos els criteris de baremació inclosos en aquestes bases, i s'elaborarà la llista de sol·licituds que resulten adjudicatàries de les ajudes del Ministeri de Foment i/o de l'ajuda addicional de la Generalitat, en funció de l'abast de les corresponents aportacions econòmiques, estatal i autonòmica, que establisca la convocatòria d'ajudes. Per tant, en funció dels límits econòmics anteriors, les persones sol·licitants podran resultar beneficiàries d'una de les ajudes o de les dos ajudes.  
La resolució, a més de contindre els sol·licitants als quals es concedeix la subvenció i la desestimació expressa de les restants sol·licituds, inclourà una relació ordenada de totes les sol·licituds que complint les condicions administratives i tècniques establides en aquestes bases reguladores per a adquirir la condició de beneficiari no hagen sigut estimades per sobrepassar la quantia màxima del crèdit fixat en la convocatòria, amb indicació de la puntuació atorgada a cada una d'aquestes en funció dels criteris de valoració previstos en aquesta.  
4. La resolució de la convocatòria d'ajudes es publicarà en el portal de www.gva.es, així com en el Diari Oficial de la Generalitat Valenciana. Els sol·licitants que hagen facilitat un número de telèfon mòbil podran ser avisats de la publicació de la llista definitiva per mitjà de missatge de text SMS.  
La publicació en el Diari Oficial de la Generalitat Valenciana substituirà la notificació individual de la resolució, d'acord amb el que preveu la legislació del procediment administratiu comú.  
5. El termini màxim per a resoldre serà de sis mesos, comptadors des de l'endemà de la publicació de la resolució que convoque les ajudes. Transcorregut el dit termini sense que la part sol·licitant haja rebut notificació de la concessió de l'ajuda sol·licitada, podrà entendre-la desestimada per silenci administratiu.  
Excepcionalment, podrà acordar-se l'ampliació dels dits terminis en els supòsits previstos en la legislació reguladora del procediment administratiu comú.  
6. Si es desestimaren sol·licituds per falta de consignació pressupostària i, després de l'emissió de la resolució, s'incrementaren els crèdits destinats a finançar les ajudes esmentades o s'alliberara part del crèdit disponible inicialment, per renúncia de l'adjudicatari o per no haver aportat l'adjudicatari la preceptiva justificació dins del termini, l'òrgan col·legiat podria proposar la concessió de subvenció a les sol·licituds que s'hagueren desestimat per falta de crèdit al sol·licitant o sol·licitants següents a aquell en ordre de la seua puntuació, sempre que s'haja alliberat crèdit suficient per a atendre almenys una de les sol·licituds denegades.  
  
Onze. Abonament de les ajudes  
1. En el termini màxim d'un mes, comptador a partir de l'endemà de la data de la publicació en el Diari Oficial de la Generalitat Valenciana de la llista definitiva d'adjudicataris, aquests hauran d'aportar la documentació bancària que acredite de manera indubtable que han abonat, en el compte la titularitat del qual correspon a la part arrendadora, la renda corresponent als mesos que van des d'aquell en què s'inicia el període d'ajudes fins a l'immediatament anterior a aquell en què s'haja publicat la llista definitiva d'admesos.  
Es podrà aportar un únic certificat, emés per l'entitat bancària en què s'efectuen els ingressos de l'arrendament, que arreplegue els distints pagaments efectuats al llarg del període de cobertura de l'ajuda.  
  
2. Posteriorment els adjudicataris hauran d'aportar, amb periodicitat mensual, en el termini de 10 dies, comptadors des del venciment del mes a què es referisca, el justificant bancari que acredite l'abonament de l'import de la renda a la part arrendadora. En el cas que no s'aporte documentació bancària justificativa de l'ingrés del lloguer en el termini establit, es perdrà el dret al cobrament de la subvenció corresponent a l'esmentat mes.  
  
Dotze. Incompatibilitat de les ajudes  
L'ajuda al lloguer d'aquest programa no es podrà compatibilitzar amb altres ajudes al lloguer per a persones arrendatàries amb escassos recursos econòmics que puguen concedir les corporacions locals o qualssevol altres administracions o entitats públiques, excepte altres on expressament s'establisca la compatibilitat amb aquestes.  
No es consideraran afectats per aquesta incompatibilitat, els supòsis excepcionals en què els serveis socials del Govern d'Espanya, de la Generalitat o municipals aporten un complement per al pagament del lloguer a persones beneficiàries en situacions d'especial vulnerabilitat, com ara les unitats de convivència de més de dos membres i una renda conjunta inferior a 1,2 vegades l'IPREM.  
  
Tretze. Obligacions i responsabilitats de les persones beneficiàries  
  
La persona o unitat de convivència beneficiària queda obligada a mantindre el domicili habitual i permanent en l'habitatge objecte d'ajuda.  
Quan la part beneficiària d'aquesta ajuda canvie el seu domicili a un altre ubicat a la Comunitat Valenciana, sobre el qual subscriga un nou contracte d'arrendament de l'habitatge, quedarà obligada a comunicar el dit canvi a la Direcció General d'Habitatge, Rehabilitació i Regeneració Urbana o entitat col·laboradora, en el termini màxim de 10 dies des de la firma del nou contracte d'arrendament. La persona beneficiària no perdrà el dret a la subvenció pel canvi, sempre que amb el nou arrendament es complisquen els requisits, límits i condicions establits en aquestes bases, i que el nou contracte d'arrendament es formalitze sense interrupció temporal amb l'anterior. En aquests casos, s'ajustarà la quantia de l'ajuda a la del nou arrendament i serà igual o inferior a la que percebia.  
Si el contracte d'arrendament finalitza abans d'haver transcorregut el període de dotze mesos inicialment aprovat, la persona beneficiària queda obligada a aportar la pròrroga del contracte d'arrendament, en el termini de 10 dies des de la firma de la pròrroga. Si no ho fa així, s'interromprà l'abonament de les ajudes.  
Així mateix, en virtut del que estableix la Llei 38/2003, de 17 de novembre, general de subvencions, la persona beneficiària queda obligada a:  
- Facilitar qualsevol document o informació que la Direcció General d'Obres Públiques, Projectes Urbans i Habitatge o entitat col·laboradora considere necessari per al control del compliment dels fins previstos.  
- Sotmetre's a qualsevol actuació de control financer que corresponga a la Intervenció General de la Generalitat, en relació amb les ajudes i subvencions concedides.  
- Comunicar l'obtenció d'altres subvencions o ajudes per a la mateixa finalitat, procedents de qualsevol administracions o ens públics o privats, nacionals o internacionals.  
  
Catorze. Control i reintegrament de les ajudes  
1. La Generalitat podrà comprovar, pels mitjans que estime més adequats, el compliment de les obligacions inherents a l'atorgament de les ajudes. L'incompliment d'aquestes obligacions o la comprovació de la falsedat de les dades aportades a l'expedient donaran lloc al reintegrament de les ajudes concedides i a la devolució de les quanties atorgades, que meritaran els interessos de demora corresponents.  
  
2. En tot cas, serà aplicable el que s'ha disposat en matèria de control financer, reintegrament i infraccions i sancions administratives en la Llei 1/2015, de 6 de febrer, de la Generalitat, d'hisenda pública, del sector públic instrumental, i en la Llei 38/2003, de 17 de novembre, general de subvencions.


Còpia Permalink ELI